Supermarkederne i Allerød oplever en bølge af tyverier og hærgen. Borgerne i byen er glade for, at butikkerne har indsat private vagtværn

Ved du noget eller har du video/billeder? Tip os på 1224@eb.dk eller sms/mms til 1224 (alm. takst)

Netto og Fakta i Allerød oplever begge en bølge af tyverier og hærgen. De to supermarkeder er nødsaget til at indsætte et privat vagtværn, som skal stå for sikkerheden i butikkerne.

Se også: Asylansøgere hærger og stjæler i Netto: Fakta også plaget af tyveriboom

Foran Netto i Allerød taler Ekstra Bladet med flere, som er glade for det private vagtværn, butikkerne har indsat i kampen mod tyverierne.

- Her den anden dag, så jeg en, der var ved at blive smidt ud af butikken. Det lød som om, at der var ved at starte en slåskamp, men de fik ham ud af butikken, siger Morten Olsen, der bor i Allerød, om en episode han overværede i den lokale Netto.

- Det er rigtig fornuftigt med private vagter, men jeg er ikke meget generet af det, siger Morten Olsen.

Netto på Torvestrædet i Allerød. Foto: Linda Johansen

Længere henne ad gaden arbejder Peter Ekman, han er enig i, at de private vagtværn hjælper på sikkerheden, men han er ikke tilfreds med politiets håndtering af situationen i byen.

- Vi gider ikke vente på Politiet, for nogle gange kan det tage to timer før de kommer, så længe vi bare får vores varer tilbage, så er vi glade, siger butikschefen fra Tøjeksperten.

Peter Ekman foran Tøjeksperten i Allerød. Foto: Linda Johansen

- Der kommer rigtigt mange igennem byen og det kan ikke undgås, at der indimellem smutter nogle ting fra vores butik, og det er hele stakke, der bliver taget. Så der ryger en del varer, siger Peter Ekman.

Generelt har flere borgere i byen overværet tyverier fra byens butikker. Dem som Ekstra Bladet har snakket med, syntes alle, at de nye tiltag med private vagtværn er en god ide.

Se også: Asylsøgere gramser og stjæler: Og Støjberg klør sig i .....

På denne mennesketomme dag i Allerød møder Ekstra Bladet ikke nogen asylansøgere. Generelt er der ikke mange mennesker ude at gå i regnen.

Gågaden bærer også præg af en stille by, og der er ikke mange, som tager en gåtur igennem byen denne dag. Men længere oppe ad gaden møder Ekstra Bladet Pernille Krause. Hun har også hørt om de mange tyverier.

Pernille Krause syntes det er ærgerligt med de mange sager. Foto: Linda Johansen

- Det er forfærdeligt, at det skal være sådan. Man får en forkert holdning til visse mennesker, og det er jo ærgerligt, siger Pernille Krause.

Nordsjællands politi bekræfter over for Ekstra Bladet, at politiet gentagne gange er blevet kaldt ud til Netto-butikken i Allerød, og at det overvejende er asylansøgere tilknyttet Center Sandholm, der er involveret i tyveri-sagerne.